google/wiki40b huggingface dataset:
21P/Giacobini–Zinner

21P/Giacobini–Zinner, også kalt kometen Giacobini–Zinner, er en periodisk komet i vårt solsystem. Den ble oppdaget 19. desember 1900 av Michel Giacobini fra Nice, Frankrike, da han observerte kometen i stjernetegnet Vannmannen. Den ble også observert to ganger senere den 23. oktober 1913 av Ernst Zinner fra Bamberg, Tyskland, mens han observerte variable stjerner nær stjernen Beta Scuti.
Giacobini–Zinner kan nå en tilsynelatende størrelsesklasse på rundt 8, men i 1946 gikk den gjennom en serie med utbrudd som gjorde den så lyssterk som 5. størrelsesklasse. Kometen er moderlegemet til meteorsvermen Draconidene. Kometkjernen har en estimert diameter på 2.0 km.
Norman Safeground

Historie

Norman ble etablert den 1. oktober 1984 i Oslo. Selskapet var en pioneer innen proaktive sikkerhetsløsninger og etterforskningsverktøy. 
Norman utviklet sin egen sandkasseteknologi for dette.
I 1995 kjøpte Norman 50 prosent av Ibas AS, et selskap som leverte tjenester innen datagjenoppretting.
Norman ble notert på Oslo Børs den 11. august 1997.To år senere, i 1999, kjøpte Norman de gjenværende aksjene i Ibas.I 1994 ble de to selskapene fisjonert og Ibas ble notert som et selsvstendig selskap på Oslo Børs. 
Norman ble tatt av børs i oktober 1999 etter å ha blitt kjøpt av investeringsselskapet FSN Capital Partners . 
Høsten 2012 ble Norman ASA splittet i to selskaper, 
Norman Safeground som orienterer seg mot privat- og SMB-markedet. Norman Shark AS leverer løsninger for å hindre inntrenging i IT-systemer rettet mot enterprisemarkedet
Ungdom i Oppdrag

Ungdom i Oppdrag, forkortet UIO, er den norske avdelingen av den internasjonale kristne evangeliserings- og misjons bevegelsen Youth With A Mission (YWAM).  Den ble grunnlagt i 1960 av Loren Cunningham og hans kone Darlene. 
Ungdom i Oppdrag ble etablert i Norge i 1972, og har siden den gang vokst til over 300 medarbeidere i Norge, og gir oppfølging til flere enn 100 misjonærer utenfor Norge. Den har ni sentre i Norge: Borgen i Troms, Nordtun på Helgelandskysten, Ålesund, Sola, Bergen, Skjærgårdsheimen på Flekkerøya, Skien, Oslo og Grimerud i Stange. UIO driver også grunnskole og barnehager. Organisasjonen har sitt hovedsenter på Grimerud gård i Stange kommune på Hedmark.

Disippeltreningsskole

Disippeltreningsskolene (DTS) i Ungdom i Oppdrag er en av Norges største bibelskoler. Et kurs varer 6-9 måneder.  DTS visjon er å utruste eleven til et liv i tjeneste for Gud og arbeide for at alle områder av samfunnet skal farges av Gud og hans ord. Hvert år tar 300 nordmenn DTS i Norge eller utlandet.

Familiefokus

Familiefokus, Ungdom i Oppdrags familiearbeid arbeider for å hjelpe, styrke og gjenreise familier og ekteskap. Familiefokus ønsker gjennom sitt arbeid å hjelpe familier og ektepar til et rikere daglig kristenliv, og å formidle Guds ubetingede kjærlighet og Bibelens prinsipper for ekteskap og samliv.

Youth With A Mission

Youth With A Mission (YWAM) har om lag 16 000 personer i heltidsengasjement fordelt over 180 ulike nasjoner og 800 lokaliteter/sentre. Visjonen er å bidra til å fullføre misjonsbefalingen. Selv om bevegelsens grunnleggere, Loren og Darlene Cunningham, er pinsevenner, er YWAM en tverrkirkelig bevegelse med arbeidere fra praktisk talt alle kirkesamfunn. De har bl.a. et eget nettverk, Karygma, som samler katolikker. Bevegelsen har et karismatisk preg og praktiserer «Åndens gaver» som tungetale og helbredelse ved bønn. Selv om organisasjonen regnes for å være teologisk konservativ, tror de ikke på tjenestedeling mellom kjønnene. Dette kommer blant annet til uttrykk gjennom boken Why not Women av bevegelsens grunnlegger Loren Cunningham. Her argumenterer han for hvorfor også kvinner skal kunne inneha alle typer kristne stillinger. Langt over halvparten av organisasjonens arbeidere kommer fra den tredje verden.
Egil Undrum

Industrimagnaten

Undrum startet sitt yrkesaktive liv som regnskapsfører ombord på en hvalfangstskute til Sør-Georgia i Antarktis. Senere var han ansatt på salgskontoret til Brita Industrier i Oslo, hvor han etterhvert fikk aksjemajoriteten og bygde ny fabrikk i Tønsberg. Fabrikken ble senere solgt til BEHA i Skien.

Frivillig arbeid

Undrum var på 1960-tallet med på å stifte Bøler Idrettsforening, hvor også hans barn Anne og Steinar var dyktige utøvere. Han fungerte som leder av Bøler IF i årene fra 1970 til 1972. Et karakteristisk trekk ved Egil Undrum var at han gjerne ga folk en sjanse til dersom de feilet. Det gjaldt både i yrkeslivet og i idretten. Var det en løper som ikke klarte å ta ut sitt beste eller en som med liten margin hadde revet tre ganger i høyde, sa han gjerne: «Prøv én gang til, du!» I 1975 mottok Egil Undrum klubbens hedersmedalje.
Undrum var også en av drivkreftene bak oppførelsen av Bøler samfunnshus. Dessuten var han i mars 1976 med på å opprette avdeling Rustad av Lions Clubs International i Oslo. Her var han selv president i periodene 1977–78 og 2003–04.
Ben Keith

Bakgrunn

Ben Keith var født i Fort Riley i Kansas, men flyttet senere til Bowling Green i Kentucky.

Musiker

Han flyttet senere til Nashville hvor han arbeidet som studiomusiker. Keiths først store innspilling i Nashville var i 1961 med Patsy Clines 1961 hit I Fall to Pieces. Han var ettertraktet som gitarist; hans yndlingsinstrument var hawaiigitar (lap steel guitar).
Samarbeidet med Neil Young ble innledet i 1971 med Harvest, et samarbeidet skulle vare i nesten 40 år. I denne tiden deltok Keith på en rekke Neil Young-album og på turneer. Neil Young har omtalt ham som «sin bror».
Han er særlig kjent gjennom sitt samarbeid med Neil Young, både som musiker, og da særlig på pedal steelgitar, men også som medprodusent av flere av Youngs album. Keith var fast i countrymiljøet i Nashville i 1950- og 1960-åra, før han arbeidet med mange rock-, country og popartister som produsent og multiinstrumentalist i over fire tiår. 
I tillegg til Young har Keith arbeidet med Terry Reid, Todd Rundgren, Lonnie Mack, The Band, Blue, David Crosby, Graham Nash, Paul Butterfield, J. J. Cale, Linda Ronstadt, Warren Zevon, Ian & Sylvia, Emmylou Harris, Willie Nelson, Waylon Jennings, Anne Murray og Ringo Starr. Han produserte debutalbumet Pieces of You med Jewel, og har også arbeidet som soloartist. Han turnerte med Crosby, Stills Nash & Young på deres Freedom of Speech-turne i 2006. 
Keith døde av blodpropp i lungen da han var hjemme hos Young i Nord-California den 26. juli 2010, bare seks uker etter at han hadde spilt blant annet på Norwegian Wood i Oslo.
Via Sacra

Via Sacra (latin: «den hellige veien») befinner seg i Forum Romanum i Roma. Via Sacra var hovedgaten i antikkens Roma. Det var først og fremst en prosesjonsvei som gikk fra Kapitolhøyden, via en del av de viktigste religiøse, førkristne stedene i Forum Romanum, hvor den var på sitt bredeste, og til Colosseum.
Veien var en del av den tradisjonelle ruten til triumftoget som begynte i utkanten av byen og fortsatte gjennom Forum Romanum. På 400-tallet f.Kr. ble veien støttet av en struktur eller underlag for å beskytte den mot regnskyll. Senere ble den steinlagt og under styret til keiser Nero ble den kranset med søyler.
Veien var lokaliseringen av mange hendelser, gjerninger og ugjerninger i romersk historie, høytidelige festivaler, storslåtte triumftog av seierrike generaler, og de daglige folkemengdene som samlet seg for å prate, spille med terninger, drive forretninger, og en del prostituerte samlet seg i skyggene på utkikk etter mulige kunder.
Kobbefjorden (Måsøy)

Kobbefjorden (nordsamisk: Gáhppovuotna) er en fjord i Måsøy kommune i Finnmark. Fjorden har innløp mellom Kjerringberget i vest og Stikkelvågnæringen i øst og strekker seg 20 kilometer sørover til enden av Vesterbotnen. Like innenfor munningen går Ryggefjorden 10 kilometer sørvestover fra vestsida. Store Kobbøya ligger litt øst for innløpet til denne fjordarmen. Nesten helt innerst i fjorden ligger Lille Kobbøya, og like sør for denne deler fjorden seg i Vesterbotnen i sørvest og Austerbotnen i sørøst.
Fjorden er 217 meter på det dypeste, helt ytterst i fjorden.
Helt innerst i fjorden ligger to små bosetninger. Kobbstein ligger på østsiden av Vesterbotnen og Kjerringvik ligger innerst i viken med samme navn like øst for Vesterbotnen.
Kimarcus

Kimarcus (walisisk: Cynfarch) var en mytisk konge av Britannia, og det finnes ingen historiske bevis for hans mulige eksistens. Hans fortelling kommer fra Geoffrey av Monmouths Historia Regum Britanniae (De britiske kongenes historie), skrevet omkring 1136. Her gjengis han som sønn av Sisillius I og han ble etterfulgt av Gorboduc.
Kimarcus er hos Geoffrey i en gruppe konger som Geoffrey forteller lite om, bortsett fra hvem som kom før og hvem som kom etter. Hans vesentlige rolle er å fylle overgangen til neste konge.
Stornebbsanger

Utseende

Utseendemessig likner den busksanger, med korte, runde vinger og gråbrun fjærdrakt, mørkt overnebb og lyst undernebb. I forhold til busksanger har den betydelig lengre nebb, lange, spisse halefjær og lengre bakklo.
100 rifler

Handling

Mexico 1912: Lyedecker er en farget sheriff fra Arizona som reiser over grensen til Mexico på jakt etter Yaqui Joe, en halvt indiansk bankraner som har stjålet 6000 dollar i Arizona. Yaqui Joe akter å bruke pengene til å kjøpe rifler til sitt undertrykte folk i Mexico. Hele hans folk er i ferd med å bli utryddet av en tyrannisk general og han trenger våpnene sårt. Mot sin vilje blir Lyedecker trukket inn i indianernes kamp. Han bli også tiltrukket av Sarita, kvinnen som fungerer som leder for indianerne. Etterhvert blir Lyedecker et samlingspunkt for indianerne og går med lede dem i kamp mot den brutale mexikanske generalen. Han vinner til slutt slaget. Han overgir deretter kommandoen til Yaqui Joe og vender tilbake til Arizona.

Anmelderne

Den amerikanske filmkritikeren Roger Ebert gav den 1,5 av 4 stjerner, mens Leonard Maltin gav den 2 av 4 stjerner.
Aftenpostens anmelder gav den god omtale da den gikk på norske kinoer. Anmelderen mente den var både spennende og underholdende og han gav også skuespillerne ros.

Annet

Den ble innspilt forskjellige steder i Andalucia i Spania. Opptakene ble gjort sommeren 1968. 
Produksjonskostnadene var på ca $3,9 millioner.
Uremi

Uremi, eller urinforgiftning, er en type forgiftning hvor urea har kommet ut i blodet på grunn av nedsatt nyrefunksjon.  Symptomene er blant annet slapphet, kvalme, kløe, hodepine, tung pust, ødemer, anemi, og til slutt nedsatt bevissthet og kramper.
Vissefjärda

Vissefjärda er et tettsted i Emmaboda kommune i Kalmar län i Sverige. I 2010 hadde tettstedet 670 innbyggere.
Burt Reynolds

Oppvekst

Reynolds' foreldre var Burton Reynolds, som var halvt cherokee og halvt irsk, og hans kone, Fern Miller. Reynolds sier i sin selvbiografi at familien bodde i Lansing da faren ble innkalt til verneplikt i den amerikanske hæren.  Reynolds, moren og søsteren reiste med faren til militærbasen ved Fort Leonard Wood, der de bodde i to år. Da Reynolds' far ble sendt til Europa, dro familien tilbake Lansing i Michigan. I 1946 flyttet Reynolds til Riviera Beach i Florida med sine foreldre. Hans far, Burt sr., ble senere politisjef i byen, som ligger rett nord for West Palm Beach.
I sitt avgangsår ved Palm Beach Lakes Community High School ble Reynolds kåret til «First Team All State» og «All Southern» som fullback, og fikk flere tilbud om stipend. Etter å ha blitt uteksaminering fra skolen i Palm Beach Lakes i Florida, gikk han på Florida State University på et fotballstipend, og spilte halfback. Reynolds håpet på å bli nevnt som en All-American-spiller og ha muligheten til en karriere innen profesjonell fotball. I den første kampen i sesongen ble Reynolds skadet, og en bilulykke senere samme år ble skaden forverret. Da hans collegefotball var over, vurderte Reynolds å bli politi, men hans far foreslo at han skulle fullføre høyskolen først og begynne som «parole officer», en yrkesgruppe som tilser at straffedømte som er satt fri på betingede vilkår holder seg til dem. Han fulgte også undervisning ved Palm Beach Junior College (PBJC) i nabobyen Lake Worth i Florida. I sitt første semester ved PBJC var Reynolds i en klasse som ble undervist av Watson B. Duncan III. Duncan overbeviste Reynolds om å prøvespille for et stykke han regisserte, Outward Bound. Duncan ga Reynolds hovedrollen, basert på Reynolds opplening av Shakespeare i klassen. I 1956 mottok Reynolds prisen Florida State Drama Award for sin rolletolkning i Outward Bound. Reynolds karakteriserte Duncan som sin mentor og den personen som påvirket han mest i hans liv.

Privatliv

Reynolds var gift to ganger, først med komikeren Judy Carne mellom 1963 og 1965, og siden skuespillerinnen Loni Anderson mellom 1988 og 1995. I 1995 skilte han seg fra henne, og han ble begjært konkurs i 1996.
Mummikopp

Mummikopper er kopper med motiv av Mummi-karakterene, produsert av den finske porselensfabrikken Arabia. Koppene er designet av Tove Slotte, med bilder basert på originale tegninger av Tove og Lars Jansson.
Flere av koppene er ansett som verdifulle samleobjekter, spesielt de som ikke lenger er i produksjon.
The Linux Schools Project

The Linux Schools Project, tidligere kjent som Karoshi, er en Linux-distribusjon som er basert på Ubuntu. Distribusjonen var opprinnelig basert på Red Hat Linux tidlig i 2000, i et forsøk på å gjøre Linux mer ubredt i skolene i Storbritannia. Versjon 5.1 var basert på PCLinuxOS, mens senere versjoner har vært basert på Ubuntu. 
Siste versjon er 7.0.3.
Mitchell-demningen

Mitchell-demningen er en demning med vannkraftverk (tradisjonelt elvekraftverk) i Coosa County, delstaten Alabama i USA. Anlegget ligger ved Coosa River. Det har en installert produksjonskapasitet på 170 MW, fordelt på fire turbiner.
Petroleumsprodukter

Petroleumsprodukter, også kalt oljeprodukter, er en samlebetegnelse på alle slags produkter som blir laget av petroleum (råolje, naturgass og naturgasskondensat) i et oljeraffineri. Raffinerte oljeprodukter selges i sluttbrukermarkedet gjennom bensinstasjoner, forhandlernett og nedstrømsselskapenes direkte salg til storkundemarkedet. Slike produkter omfatter alt fra de letteste petroleumsgassene (propan) til tunge fyringsoljer.
Betegnelsen kan også brukes med videre betydning om stoffer, halvfabrikata og gjenstander som er laget av olje, for eksempel råstoffer til den petrokjemiske industrien og ferdige plastprodukter.

Produkteksempler

De oljeselskapene som selger raffinerte oljeprodukter i Norge, bruker flere samlebetegnelser i statistikkene sine. Oversikten under viser noen av disse.
Bilbensin omfatter alle typer bensin som selges på bensinstasjonene, også til propellfly. Parafin omfatter både fyringsparafin til oppvarming og flydrivstoff, også kalt jetdrivstoff, som brukes i sivile og militære fly. I tillegg kommer brennstoffer, væsker, industrioljer, smøremidler (smøreoljer), fett, fettstoffer og gasser på råoljebasis.

Vegetabilske og animalske oljer

Vegetabilske og animalske olje- og fettprodukter til teknisk bruk kalles vanligvis ikke oljeprodukter.
Barkskorpion

Utbredelse

I Norge finnes den bare i sørøst. I Europa er den vidt utbredt, unntatt i fjellområder. Den mangler i vest og helt i sør .
Hvitting

Beskrivelse

Hvittingen kan bli inntil 70 cm lang og 3 kg, men vanligvis ikke lenger enn 50 cm. Den er sølvgrå i fargen, mørkere på ryggen og lys på buken. Kun unge individer har en liten skjeggtråd. Munnen er overbitt. Sidelinjen gjør en svak bue over brystfinnene, som har en svart flekk ved roten. De tre ryggfinnene og to gattfinnene har kun bløtstråler. Den første ryggfinnen har 12 – 15 bløtstråler, den andre har 18 – 25, og den tredje har 19 – 22. Den første gattfinnen har 30 – 35 bløtstråler og den andre har 21 – 23.

Utbredelse og habitat

Hvittingen har sin største utbredelse i nordøstlige deler av Atlanterhavet, fra Gibraltar og nordover til Island og Barentshavet. Finnes også i Svartehavet, Middelhavet og vestlige deler av Østersjøen. I Norge finnes hvittingen langs hele kysten, men mest vanlig sør for Stad.
Hvittingen opptrer fra 10 – 200 m, ofte på mudder- og sandbunn.

Adferd

Hvittingen er bentopelagisk, men tilbringer mest tid som bunnfisk. Unge hvittinger finnes helt inne ved land, mens de voksne og store individene oppholder seg i litt større avstand til kysten og på større dyp. De kan vandre over store områder, men lite er kjent om vandringsmønstrene.

Hovedføden er krepsdyr og annen fisk som sild. I gytetiden, fra januar til juli, samles hvittingene i store stimer. Både eggene og yngelen er pelagisk. Når yngelen blir omtrent 10 mm søker den ofte beskyttelse mellom nesletrådene til brennmaneter. Når den blir 50 – 100 mm lang søker den mot bunnen.

Økonomisk betydning

Hvittingen er en svært god matfisk og det foregår et kommersielt fiske etter den med trål og snurrevad.
Strilelandet

Målstrid

Området har som følge av å være en del av Bergens nære omland blitt åsted for målstrid mellom det opprinnelige nynorske målet og bymålet bokmål, blant annet innen skolesektoren hvor nynorsk- og bokmålselever har vært delt i egne skoleklasser.
Skandinavisk Cup 2018/19

Skandinavisk Cup 2018/19 ble arrangert av Det internasjonale skiforbundet (FIS), og var nivået under Verdenscupen i langrenn. Sesongen startet 14. desember 2018 i Östersund og ble avsluttet 3. mars 2019 i Madona.
Gunnlaug Ormstunge

Diktningens vesen

Hvis vi ser bort fra noen få små sagaer som ikke regnes som vesentlige, og eventuelle tapte verk, er Gunnlaug Ormstunge en av fire islandske skalder som fikk sin egen saga. De tre andre skaldesagaene er Egil Skallagrimson i Egils saga, Kormak Ogmundsson i Kormáks saga og Tormod Kolbrunarskald i Fosterbrødrenes saga. Samtlige av disse fire var vanskelige og stridslystne menn, og med unntak av Egil er samtlige også innblandet i komplekse kjærlighetsforhold.
Gunnlaug Ormstunge er uten tvil en historisk skikkelse, men Gunnlaug Ormstunges saga er en av de mest litterære av samtlige sagaer. Den historiske kjernen er der, men er diktet fritt av en målbevisst forfatter til en tett, dramatisk og tragisk trekantdrama. Hvor mye som kan trekkes fra for å finne den historiske kjernen er vanskelig å fastslå. Eksempler på at sagaen har forvandlet den historiske skikkelsen til en litterær figur er å se på enkeltheter i sagateksten.
Egils saga ruver som en gigant i den norrøne sagalitteraturen og i en slik grad at man kan se en «Egil-effekt» på de øvrige sagaer som handler om en skald i hovedrollen. Det sterke og visuelle bildet av Egil Skallagrimson har farget ettertidens bilde av mindre betydningsfulle skalder. Akkurat som tradisjonelle bildet av greske Homer som blind, var den karakteristiske beskrivelse av en skald preget av Egils dystre indre og ytre vesen: stygge neser, tunge øyenbryn og et generelt mørkt utseende.
Tormod Kolbrunarskald er svart, svartr á hárslit, og Kormak er også svart, svartr á hár ok sveipr í hárinu, og selv om Gunnlaug er blondhåret er hans øyne svarte. Om han hadde et godt utseende, sier sagaen, kunne nesen være bedre. Akkurat som Egil får sin kontrast i en lys og vennlig bror, er Gunnlaug tildelt en tilsvarende kontrasterende bror i den vennesæle Hermund. 
At Gunnlaugs saga er skrevet i skyggen av Egils saga vises i en del parallelle trekk som at Gunnlaug utfordrer sin fars autoritet, hans strid med en gjeter, hans møte med en berserk i England, – alle disse episodene synes å fungere mer for å utpensle Gunnlaugs karakter enn som historiske vitnesbyrd. At gården Borg er sentrum for både Egils saga og Gunnlaugs saga, er en opplagt referanse for to turbulente sagahelter i hver sin saga, selv om ideen om den mørke og farlige poeten er mer bevisst og bestemt utviklet i Egils saga. Den dramatiske fallhøyden i Egils saga er også større enn den mykere kjærlighetsfortellingen Gunnlaugs saga og dens sentimentale sjarme.
Himalhoplia

Levevis

Larvene lever i jorda av røtter, utviklingen kan gjerne ta 2-3 år. De voksne billene besøker gjerne blomster, men aktivitetsperioden er kort.

Utbredelse

Slekten er bare kjent fra Nepal.
Elektroåler

Arter som finnes i Norge

Det finnes ingen arter fra denne gruppen naturlig i Norge.
Camryn Rodgers

Sesongen 2013

Rodgers kom på andreplass i sleggekast (3 kg) det canadiske U16-mesterskapet i friidrett, med 53,30 meter.

Sesongen 2014

Hun vant kulestøt (3 kg) under Harry Jerome Indoor Classic innendørs, og vant også sleggekast i Ken Shannon Invitational utendørs. I delstatsmesterskapet for Britisk Columbia vant hun kulestøt (3 kg), og fikk sølv i sleggekast (3 kg). Hun kom på andreplass i sleggekast i det canadiske U16-mesterskapet i friidrett.

Sesongen 2015

I det canadiske juniormesterskapet i friidrett i 2015 fikk Rodgers sølv i sleggekast. Hun vant sleggekast og kulestøt (3 kg) i delstatsmesterskapet for Britisk Columbia, og fikk sølv i sleggekast og fjerdeplass i kulestøt og diskos under Western Canada Games.

Sesongen 2016

Hun deltok i University of Washington Open innendørs i Seattle i USA, og fikk der bronse på 20 lbs vektkast. Hun deltok også i kulestøt, og kom der på åttendeplass. Hun vant kulestøt og sleggekast i Simon Fraser University Invite i Canada, og vant kulestøt og kom på andreplass i sleggekast i Ralph Vernacchia Meet på Western Washington University i USA. Hun vant også begge disse øvelsene i Dylan Armstrong Classic og Jesse Bent Memorial. 
I det canadiske juniormesterskapet i friidrett (U20) vant hun kulestøt, med ny personlig rekord på 13,77 kg, og hun vant også sleggekast. Hun representerte Canada under U20-VM i friidrett 2016, og kastet der 53,58 meter i slegge, som var 24. beste resultat i kvalifiseringsrunden, og nådde ikke finalen. Hun deltok også det canadiske ungdomsmesterskapet (U18), og vant der sleggekast. Hun kom på andreplass i kulestøt, med ny personlig rekord med 3 kg kule på 15,85 meter.

Sesongen 2017

Rodgers vant sleggekast under SFU Emilie Mondor Invite i Burnaby i Canada, og vant også samme øvelse i Oregon Relays og UBC High Performance. Hun deltok i Ralph Vernacchia Meet i USA, og vant der sleggekast og kulestøt. Hun vant også sleggekast og kulestøt i High School-delstatsmesterskapet i Britisk Columbia. Hun vant sleggekast i det canadiske juniormesterskapet i friidrett, og ble tatt ut til å delta i Panamerikansk U20-mesterskap 2017 i Peru. Der vant hun sleggekast, foran Ayamey Medina fra Cuba og Mariana García fra Chile.

Sesongen 2018

Hun satte personlig rekord i sleggekast med 65,61 meter da hun vant Brutus Hamilton Invitational i USA i april. Hun deltok i U20-VM i friidrett 2018, og greide kravet til direkte kvalifisering til finalen i sitt første kast, da hun kastet 62,99 meter. Dette kastet ble etter kvalifiseringen dømt til ugyldig, dermed stod hun uten gyldige kast i kvalifiseringen. Men, etter at Canada klagde på avgjørelsen avgjorde juryen at hun likevel fikk kaste i finalerunden. Der vant hun mesterskapet, med 64,90 i sitt første kast.
FNs sikkerhetsråds resolusjon 242

FNs sikkerhetsråds resolusjon nr. 242 ble enstemmig vedtatt av FNs sikkerhetsråd den 2. november 1967, i etterkant av seksdagerskrigen. Den ble vedtatt under Kapittel VI 
av De forente nasjoners pakt. Resolusjonen ble utarbeidet av den britiske ambassadøren Lord Caradon, og ble valgt foran fire andre utkast som var under overveielse.  
Resolusjonen oppfordrer til «etablering av rettferdighet og varig fred i Midtøsten» som kan oppnås ved «innføringen av begge de følgende prinsipper:» «Tilbaketrekking av israelske væpnede styrker fra okkuperte territorier i den nylige konflikten» og: «Avslutning av alle krav eller stater i krigstilstand» og respekt for hver av statene i området sin rett til å leve i fred innenfor sikre og godkjente grenser. Egypt, Jordan, Israel og Libanon ble med i konsultasjon med FNs representant over innføringen av resolusjon 242. Etter først å ha fordømt den i 1967, aksepterte Syria resolusjonen i mars 1972 – med forbehold. Syria aksepterte formelt Sikkerhetsrådets resolusjon 338, våpenhvilen ved slutten av Jom kippur-krigen, som sluttet seg til resolusjon 242.
Det er en av FNs resolusjoner som det refereres oftest til i politikk knyttet til Midtøsten.